b'\n_START_ARTICLE_\nSilvi Oja\n_START_PARAGRAPH_\nSilvi Oja (s\xc3\xbcndinud Silvi Gr\xc3\xbcnberg, pseudon\xc3\xbc\xc3\xbcm Silvi Rannu; 15. september 1935 \xe2\x80\x93 25. detsember 2013 Uppsala) oli eesti kirjanik._NEWLINE_Ta veetis oma varajase lapsep\xc3\xb5lve Tartus ja Pariisis, kus ta isa jagas ateljeed Eduard Wiiraltiga. TeiseI maailmas\xc3\xb5ja puhkedes pidid vanemad v\xc3\xa4lismaalasena Prantsusmaalt lahkuma ning koos Wiiraltiga tuldi tagasi Eestisse, Tallinna. 1944. aastal p\xc3\xb5genes ta koos vanematega Rootsi, nad asusid elama Bolln\xc3\xa4si, kus ta l\xc3\xb5petas ka g\xc3\xbcmnaasiumi. Seej\xc3\xa4rel \xc3\xb5ppis ta Uppsala \xc3\x9clikoolis p\xc3\xb5hjala keeli, inglise keelt, prantsuse keelt ja \xc3\xbcldist kirjanduslugu ning l\xc3\xb5petades \xc3\xbclikooli magistrikraadiga._NEWLINE_Ta on t\xc3\xb6\xc3\xb6tanud Uppsalas ja Bros keskkooli\xc3\xb5petajana ning Bro ja Kungs\xc3\xa4ngeni g\xc3\xbcmnaasiumi raamatukogus._NEWLINE_Avaldanud jutustusi ajalehe Stockholms-Tidningen eestlastele noortelisas ning t\xc3\xb5lkeid ajakirjades Tulimuld ja Mana. Samuti on ta Enn N\xc3\xb5u koostatud tollase noorema p\xc3\xb5lvkonna novelliantoloogia "Tont teab" (1968) \xc3\xbcks autoreid. Samuti on ta koos Arvo M\xc3\xa4giga (pseudon\xc3\xbc\xc3\xbcmi Silvi Rannu all) kirjutanud novellikogu "Kaksk\xc3\xbcmmend \xc3\xbcks moraalset m\xc3\xb5rvajuttu". \xc3\x9chise pseudon\xc3\xbc\xc3\xbcmi Erni Kallak all avaldasid nad 1980. aastatel Eesti P\xc3\xa4evalehes j\xc3\xa4rjejutu "Operatsioon "Miljonid""._NEWLINE_Silvi Oja oli Karl Ristikivi algatatud Eesti Kirjanduse Fondi sekret\xc3\xa4r, osaledes Ristikivi p\xc3\xa4randuse haldamises.\n_START_SECTION_\nIsiklikku\n_START_PARAGRAPH_\nTema isa oli kunstnik Jaan Gr\xc3\xbcnberg, onu (ema vend) Arved Ruusa oli Eesti Vabariigi riigisekret\xc3\xa4r eksiilis. Ta oli aastast 1965 abielus astronoom Tarmo Ojaga, neil s\xc3\xbcndis kolm last.'